text: Opereres for sportsbrok
  13 juli 2012 kl. 07.16
  Horsens er svækket, når superligaen begynder i weekenden. AC Horsens må se bort fra sin midtbanegeneral Martin Retov i mindst en måned. Han skal opereres for sportsbrok.
  Martin Retov forventer at være ukampdygtig i mindst en måned.
  - Man har konstateret, at jeg har fået sportsbrok, men jeg kender ikke selv så meget til det. Det sidder i lysken og maveregionen, og det har irriteret mig en hel del.
  - Men jeg håber, at de kan få styr på det, så jeg snart kan komme med igen, siger Martin Retov til tipsbladet.dk.
  I den forgangne sæson var Martin Retov en af de vigtigste spillere for Horsens, som blev nummer fire i Superligaen og også nåede helt frem til pokalfinalen.
  Men nu må Horsens-træner Johnny Mølby undvære den centrale midtbanespiller i de første mange kampe i Superligaen.
  - Jeg skal opereres i næste uge, og så går der nok en måneds tid, før jeg er på banen igen, og så er det selvfølgelig op til Johnny Mølby at beslutte, hvornår jeg er klar til at spille Superliga igen.
  - Men man skal nok ikke forvente at se mig før om en måneds tid, understreger Martin Retov.
  Horsens skal i sin første kamp i Superligaen på mandag møde de forsvarende mestre FC Nordsjælland på hjemmebane. Og det bliver med sikkerhed uden Martin Retov.
  